Z eerschtmal wird de Ort Clarona im 8. Jahrhundert i dä Läbesgschicht vo dä Heilige Felix und Regula erwähnt. Bevor sich d Lüüt im Aendi vom 14. Jahrhundert frykauft händ, hät Glaris zum gröschtä Teil zum Chloschter Säckinge ghört. 1387 hät di erschti Landsgmei schtattgfundä, en Inschtituziuu wos hütt nuch git und i dä Regle äm 1. Sunntig im Mai schtattfindet. Zum Hauptort vum Linthtal isch Glaris dure Beschluss vu dä Landsgmei vu 1419 worde, will det di einzig Chilchä vum Tal gschtandä isch. Vo 1506 bis 1516 isch de schpäteri Reformator Ulrich Zwingli Pfaff gsi z Glaris.